
                 Bucureşti, 19.04.2011





                                                             Nr.23/86/2011
AVIZ
asupra proiectului de Lege privind aprobarea Ordonanţei de urgenţă a Guvernului nr.127/2010 pentru adoptarea unor măsuri destinate dezvoltării economico-sociale "Delta Dunării"



În conformitate cu prevederile art.95 şi 115 din Regulamentul Camerei Deputaţilor, republicat, cu modificările şi completările ulterioare, Comisia pentru industrii şi servicii a fost sesizată, în procedură de urgenţă, pentru aviz care va fi transmis Comisiei pentru administraţie publică, amenajarea teritoriului şi echilibru ecologic şi Comisiei pentru agricultură, silvicultură, industrie alimentară şi servicii specifice, cu proiectul de Lege privind aprobarea Ordonanţei de urgenţă a Guvernului nr.127/2010 pentru adoptarea unor măsuri destinate dezvoltării economico-sociale "Delta Dunării", transmis cu adresa nr.P.L.x. 156 din 30 martie 2011, înregistrat sub nr.23/86 din 31 martie 2011.


Consiliul Legislativ, cu adresa nr.1625/23.12.2010, avizează favorabil proiectul de ordonanţă, cu observaţii şi propuneri preluate de iniţiator.



Senatul, în calitate de primă Cameră sesizată, a adoptat proiectul de lege în condiţiile art.115 alineatul (5) teza III a din Constituţia României, republicată.

Proiectul de lege are ca obiect de reglementare instituirea unor măsuri destinate dezvoltării economică-sociale a zonei „Delta Dunării”.

În acest sens se preconizează modificarea a trei acte normative şi anume:

- modificarea Ordonanţei Guvernului nr.27/1996 privind acordarea de facilităţi persoanelor care domiciliază sau lucrează în localităţi din Munţii Apuseni şi în Rezervaţia Biosferei „Delta Dunării”, republicată cu modificările ulterioare, în scopul stabilirii metodelor de pescuit admise în cazul pescuitului familial pe teritoriul Biosferei „Delta Dunării”, astfel încât să se asigure o mai bună protecţie a resurselor piscicole;

- modificarea Legii nr.82/1993 privind reconstituirea Rezervaţiei Biosferei „Delta Dunării” cu modificările ulterioare, în vederea valorificării resursei piscicole în condiţiile de eficienţă şi creşterii veniturilor bugetare locale ale comunităţilor locale, prin detalierea condiţiilor de autorizare a activităţilor economice autorizate pe teritoriul Rezervaţiei Biosferei „Delta Dunării” şi reglementarea accesului la resursele naturale regenerabile din perimetrul Rezervaţiei Biosferei „Delta Dunării”;

- modificarea Ordonanţei de urgenţă a Guvernului nr.23/2008 privind pescuitul şi acvacultura, aprobată cu modificări şi completări prin Legea nr.317/2009, cu modificările şi completările ulterioare, în sensul clarificării competenţelor Administraţiei Rezervaţiei Biosferei „Delta Dunării” în domeniul atribuirii accesului la resursele acvatice vii, astfel încât să se asigure exploatarea în condiţii optime a resurselor acvatice şi conservarea activităţilor tradiţionale de pescuit.

La elaborarea prezentului act normativ a fost avută în vedere armonizarea reglementărilor naţionale în materie de pescuit cu prevederile Regulamentului (CE) Nr.1005/2008 al Consiliului din 29 septembrie 2008 de instituire a unui sistem comunitar pentru prevenirea, descurajarea şi eliminarea pescuitului ilegal, nedeclarat şi nereglementat şi cu cele ale Regulamentului (CE) Nr.2371/2002 al Consiliului din 20 decembrie 2002 privind conservarea şi exploatarea durabilă a resurselor piscicole în conformitate cu politica comună în domeniul pescuitului.



Examinarea proiectului de lege a avut loc în şedinţa comisiei din data de 19 aprilie 2011.

În urma dezbaterilor, membrii comisiei au hotărât, cu majoritate de voturi, avizarea favorabilă a proiectului de lege în forma adoptată de Senat.



Prin obiectul de reglementare şi conţinutul său, proiectul de lege face parte din categoria legilor ordinare.



În conformitate cu prevederile art.75 din Constituţia României, republicată, Camera decizională pentru acest proiect de lege este Camera Deputaţilor.

PREŞEDINTE,
Iulian Iancu
Consilieri parlamentari, 
Viorela Gondoş

